**МӘҢГІЛІК ЕЛ ЖАЛПЫҰЛТТЫҚ ИДЕЯСЫ: ТАНЫМ МЕН ТӘРБИЕ**

*Құрманхан Ақтоты Рашиддинқызы*

*әл- Фараби атындағы Қазақ ұлттық университеті*

*(Алматы, Қазақстан)*

*arashiddinkyzy@gmail.com*

**Аңдатпа.**  Мақалада еліміздің басты бағдарына айналған «Мәңгілік Ел» жалпыұлттық идеясының маңыздылығы, мақсаты мен міндеті, ұлттық идеямыздың даму жолы сараланады. «Мәңгілік Ел» идеясы бабалар аманатын арқалай отырып, болашаққа бағыт болатын идея болғандықтан, ұлттық идеямыздың тарихы мен бүгінін, халықтың дамуында алатын орнын зерттеу өзекті мәселелердің бірі болып табылады.

 Мақалада ұлттық идеяның маңыздығы, даму бағыттары талданды. «Мәңгілік Ел» ұлттық идеясының ұлттық болмысын таныту, ұлттық идеяның ғылыми негіздерін теориялық талдау және зерттеу мақаланың негізгі міндеттері болды. Мақалада ұлттық идеямыздың мәні мен мазмұны айқындалып, ғылыми негіздері сараланды.

«Мәңгілік Ел» ұлттық идеясы негізінде « Патриотизм, адамгершілік ұстаным, тәртіп» тұжырымдамасы жасалды және ұлттық идеяның тарихи негіздері анықталды.

**Түйін сөздер:** «Мәңгілік Ел», ұлттық идея, патриотизм, ұлт, болмыс.

«Мәңгілік ел» идеясы Қазақ халқын бір мақсат пен мүдде жолына жұмылдырған ұлттық идея. Сан ғасырлар бойы ата-бабамыз арман еткен тәуелсіз, бейбіт мемлекеттің іргесін мәңгілік етіп қалаған аталмыш идея туралы Елбасымыз Нұрсұлтан Әбішұлы Назарбаев өзінің «Қазақстан-2050» стратегиясында айтып өткен болатын. 2014 жылдың қаңтар айындағы «Бір мақсат, бір мүдде, бір болашақ» атты Жолдауында Елбасы «Ендігі ұрпақ – мәңгілік қазақтың перзенті. Ендеше, қазақ елінің ұлттық идеясы – Мәңгілік ел» деп мәлімдеді [1,39].

Әр халықтың ұлт болып бірігуге, алға қарай жылжуына бағдар етіп алған ұлттық идеясы бар. Ұлттық идея халықты бір мақсатқа жұмылдыратын, бір болашаққа жетелейтін негізгі күш болып табылады. Ұлттық идея халықтың өткені мен болашағын жалғап, ұлттың ұлт болып қалуында басты орын алады. Халықты біріктіретін идея тарихтың кез келген кезеңінде маңызды мәселенің бірі болды. Қазақ халқы жойылып кетудің аз ғана алдында тұрған тұстарда А.Бөкейханов, А.Байтұрсынұлы, М.Шоқай сынды ұлт жанашырлары ұлттық идеяның маңыздығын, ұлт болып бірігу мәселелерін жан-жақты қарастырды. Алаш көсемдері ту етіп көтерген ұлттық идея тәуелсіздікке қол жеткізген тұста қолға алына бастады. Қазақ халқының егемендіктен кейін ары қарай қандай бағытпен жүретіні, ұлттық идеяның сипаты қандай болуы керектігі туралы түрлі пікірлер ұсынылып, «Мемлекетіміздің болашақ даму бағытына қатысты ұлттық идея қандай болуы тиіс?» деген сұраққа жауап қажет болды. Тиісінше түрлі пікірлер ұсылынып, түрлі көзқарастар талданды. Халықтың даму бағытын дәл айқындаған идеяны Қазақстан Республикасының Тұңғыш Президенті Нұрсұлтан Әбішұлы Назарбаев ұсынды. Елбасымыз 2013 жылдың 14 желтоқсанында еліміздің тәуелсіздік күніне арналған салтанатты жиынында «Мәңгілік Ел» идеясы тәуелсіздігіміздің ұлттық тұғыры ретінде айқындады. «Мәңгілік Ел» идеясы сан ғасырлар бойы егеменді ел болуды аңсаған ата- бабаларымыз ұстанған бағыт екендігін, ұлттық идеямыздың құндылықтары ұзақ уақыт сыннан өткен Қазақстанның өмір жолы екенін баса айтты. «Мәңгілік Ел» идеясы бабалар аманатын арқалай отырып, болашаққа бағыт болатын идея. Елбасымыздың «Мәңгілік Ел» идеясына қатысты сөйлеген сөздері ел болашағына деген сенімімізді арттырып, болашақ дамуымыздың бағытын айқындап берді. Ұлттық идеяға қатысты тұжырымдама халық арасында үлкен қолдауға ие болып, қазақ елінің ұлттық идеясы айқындалды. Н.Ә.Назарбаев 2014 жылдың қаңтар айындағы «Бір мақсат, бір мүдде, бір болашақ» атты Жолдауында қазақ халқының ұлттық идеясы- «Мәңгілік Ел» деп жариялап, дамуымыздың тарихи бағдарын құрып берді. Сәйкесінше «Мәңгілік Ел» ұлттық идеясының құндылықтары ретінде Қазақстанның тәуелсіздігі және елордасы,қоғамымыздағы ұлттық бірлік, бейбітшілік пен келісім, зайырлы қоғам және жоғары руханият, индустрияландыру мен инновацияларға негізделген экономикалық өсім, жалпыға ортақ еңбек қоғамы және тарихтың, тіл мен мәдениеттің ортақтығы аталды. «Мәңгілік ел» идеясы-Қазақстан халқын біріктіретін, теңдессіз, ұлттық мүдде жолындағы, халықты бір мақсатқа жұмылдыратын, патриоттық сипатқа толы жалпыұлттық идея. «Мәңгілік Ел» идеясы өз бастауын Көне Түрік дәуірінен ала отырып, халық ретінде қалыптасқан тұсқан өтіп, тәуелсіздікке дейін жетті. Қазақ халқы халық болып қалыптасқан сәттен ұлттық идеяның рухани болмысы айқындалды.

Халқымыздың асқақ арманын тұғыр еткен Мәңгілік Ел идеясы бүгінде ұлт болашағының басты бағдары ретінде танылып отыр. Оның мақсаты-өзге мемлекеттермен тең дәрежелі, бейбіт, әділетті, қайырымды қоғамды құру. Бұл қоғам білімді, бәсекеге қабілетті, адами құндылықтарды сақтаған, ұлттық болмысымызды ардақтаған халыққа тиесілі. Сондықтан ұлттық идея жолында өткенімізді зерделеп, болашаққа нық сеніммен қарауға тиіспіз. Ғасырлар бойы ата-бабаларымыздың мәңгі мұратын белгілеген «Мәңгілік Елге» бағыт түзеу үшін оның түпнегізі мен болмысын білу және оны ұстану баршамыздың перзент ретіндегі парызымыз.

Ұлтымыздың алтын діңгегіне айналып отырған Мәңгілік Ел идеясы үш негізден құралған деген ғылыми тұжырым бар. Олар: Еуразия жүрегінде орын тепкен Ұлы Түрік қағанаты билеушілері Күлтегін, Тоныкөк, Білге қағанның түркі жұртына арналған патриоттық идеологиясы; Ұлы ұстаз әл-Фарабидің ғылыми еңбектеріндегі «қайырымды қала» келбеті, сонымен қатар мемлекеттің құрылымы мен оның сипаты туралы Ж. Баласағұнның «Құтты білік» еңбегі [2.7]. Бұл еңбектердің әрқайсысы ата-бабаларымыздың асқақ арманын негіз етіп, оны теория мен дүниетанымдық тұрғыдан дамыта алды.

Мәңгілік Ел идеясының дүниетанымдық тарихын Түркілерден бастай отырып, оның қазығын Ғұндардың дәуірінен қарастырамыз. Ғұн дәуіріндегі ұлттық ұстаным ел бірлігі мен жер тұтастығынан алады. Атамекенімізге алғашқылардың бірі болып орын теуіп, ұлтарақтай жер үшін жауына қарсы күрескен Мөде қаған Ел ұстанымының негізін қалады. Осы тарихи кезеңнен бастап Қазақстанды мекен еткен әрбір тарихи мемлекеттің танымдық бағдары белгіленді. Бұл бағдар ары қарай сақтар мен ғұндардың ұрпақтары Ұлы Түрік қағанатының мемлекеттік мұратымен жалғасын тапты. Ғұндардың ел мен жерді сақтап қалу деген ұстанымын дамыту отырып, көшпелілерді бір орталыққа бағындыру, қуатты мемлекет құру, алып мемлекеттермен байланыс орнату, түркі халқының тайпаларын біріктіру сияқты мақсаттармен толықтырды. «Мәңгілік ел» деген ұғым қалыптасып, алғаш рет барша түркі халқына жария болды. Бұл бағытты Шығыс Түрік қағанаты мықтап ұстанды. Оның ішінде Күлтегін мен Тоныкөк, Білге қаған сияқты билеушілерін атап айтқан жөн. Ұлы Түркі кезеңінен бастап жалпы түрік әдебиетінде «Мәңгілік ел» сөзі кездесе бастайды. Осы кезден бастап түркілердің арман мен мақсат жолының бағдары «Мәңгілік Ел» болып қалыптасты. Сөзімізге дәлел ретінде жырау Иолығ- тегіннің Күлтегін жырында «Мәңгілік ел» сөзін бірнеше рет кездестіруге болады :

1.Елдігіңді мәңгі сақтасаң, түркі халқында тоқшылық

2. Ол жерге барсаң түркі халқы, өлімшісің сен. Өтүген жерде керуен аттандырып, қойып отырсаң, елде мұң, қорқыныш болмас. Өтүкен жыныста отырсаң мәңгі ел тұтып отырарсың сен. Түркі халқы, сен тоқ та арық иеліксің.

3.Мұнда шектім. Не бір айтар сөзім болса, мәңгі тасқа ұрдым. Мұны көріп біліңдер. Түркі халқы ,бектері, бодкс бағыныштылыққа, ебтеріңмен жаңылыш жасайсыздар сіздер.Мен мәңгітас тіктім.

4.Жасаттым.Бұл киелі жер еді.Қазірде киелі жерге айналды.Осында,киелі жерге мәңгітас жасаттым,жаздырттым.Бұл жазуды жазған Иоллуғ-тегін.Тасқа жаздым. [3,392]

«Күлтегін» жырында кездесетін бұл сөздер түріктердің асқақ арманының айнасы ретінде көрініс береді.Е л мен жері татулықта,жердің бетінен жойылып кетпеуді арман еткен басшы сөзі «мәңгілік тасқа» қашалып жазылды.Расымен «Күлтегіннің» жазбалары ескерткішке айналып,мәңгілікке бағдар алды,бүгінге жетті. Ұлы билеушінің түркілердің мақсатын айқындаған сөздері «Мәңгілік тасқа» айналып,Атамекеннің заңды иелерінің рухани бағдарын айқындап берді.

Түркі өміріндегі мәңгілік елдің мұраты тек Атамекен мен халықтың амандығы ғана емес,түркілік мәңгілік елдің нысанасы-мәңгілік рухани аңсар. Тәңірінің бұйрығы. Рухани аңсар бұдан үш ғасыр бұрын да кейін де маңызды нысанадан алынған емес [4.382]. Түркі халқының елдің елдігін сақтаудағы басты нысана-рухты сақтау.Рухымызды таза,асқақ күйінде сақтау,халыққа қиындыққа қорған болу,елді қорғау,намысты сақтау,міне түркілік мәңгілік аңсар дегеніміз де осы.

Еуразия даласын жайлаған,өз тәуелсіздігін алуға үлкен тәуекелмен барған түркі жұртының «Мәңгілікке» қойған бағдары, міне ,осындай. Жұртты біріктіріп,бір мақсатты арман еткен,небір жаудан тайсалмай, ақ найзаның ұшымен ел мен жердің рухы мен болмысын сақтаған бабалардың ұрпаққа аманаты- «Елді мәңгілік сақтау»

Бұл нысана дәстүр мен сабақтастықты сақтай отырып,одан әрі ойшыл,ғұлама Әбу Насыр әл-Фараби еңбектерінде көрініс тапты.Оның бәрімізге белгілі «Қайырымды қала тұрғындарының көзқарастары», «Азаматтық саясат» еңбектері Мәңгілікке бет түзеген мемлекеттің келбетін кеңінен сипаттады.Бұл еңбектер ортағасырлық түркі кезеңіне тиесілі болғандықтан Ұлы Түркі дәуірінің саяси-әлеуметтік қағидаларын негіз етіп алған.Трактат Түркілердің ортақ мұратын мақсат ете отырып,оны едәуір жоғары деңгейге көтерді.әл-Фарабидің бұл еңбектері түркілердің Мәңгілік ел ұстанымының теориялық-философиялық негізін жасады [2.209].

Ортағасырда жерімізге түріктердегі Көк Тәңірі,Жер мен Суға сыйыну секілді наным-сенімнің орнын басқан Ислам діні келе бастады. Сондықтан ұлы ойшылдың да саяси-әлеуметтік көзқарасында дін мәселесі шет қалған жоқ.

Ғұламаның саяси еңбектерінде қоғам мен мемлекеттің құрылымы,мемлекет басшысының бойындағы қабілеттер,тіпті, «Қайырымды қаланың» тұрғындарының ізгі қасиеттері туралы айтылған.әл-Фарабидің бұл идеялары «Мәңгілік Ел» ұғымын одан әрі жетілдірді,оған рахани мән қосты.Ғалымның ғылыми еңбектері көбінде адам жанының болмысына үңілді.Қоғамның кемелдеген сипатын адамдардың рухани байлығы мен ілім-білімінің деңгейінен іздеді.Оның еңбектерінде «қала» сөзі өз дәуірінде «мемлекет» атауының орнына қолданылғаны мәлім. «Қайырымды қала» концепциясы арқылы ол кемелген мемлекеттің саяси-әлеуметтік болмасын көрсете білді.Мемлекеттік түрлерін «қайырымды» және «қайырымсыз» деп бөліп алған ғалым олардың әрбіріне теориялық сипаттама беріп отырады.Оның еңбектерінде кемелдеген мемлекеттің тек рухани болмысы ғана емес,оның ішкі және сыртқа жағдайлардағы міндеттері толығымен сөз болады.Әрбір «Қайырымды қала» мәңгілікке аяқ басуы үшін оның ішкі және сыртқы күштері мықты болуы керек.Ғұлама сыртқы күш пен ішкі рух кемелдеген кезден бастап ол елдің «Қайырымды қалаға» айналатынын атап көрсетеді.

Мемлекеттің сыртқы күші ретінде мемлекетті басқа жұрттар қорғау,саяси ұтымды келісімдер жасау,өзге мемлекеттермен терезесі тең күйде өмір сүру айтылса,ішкі күш ретінде «қала» басшысы мен халқының рухани жетілуі,ғылымды меңгеруі сөз болады.Халқы бір-бірімен татулықта өмір сүретін,өзара жәрдемдесетін,ғылымды үздіксіз меңгеретін,дүниетанымы жетілген,басшысы парасатты,білімді,адал,қамқор мемлекет қана кемелдеген мемлекет бола алады.Бұл әл-Фарабидің Мәңгілік Елге» берген сипаттамасы.

Фараби теориялық-философиялық ойларында ғалым басшы мәселесіне өте кеңінен тоқталған.Осыған дейінгі түркі халқының философиясында басшы Тәңірінің сүйген адамы ретінде танылып,оның билігіне халық толық бағынды.Ал ғұламаның пікірінде басшы бұл тек мемлекеттің басшысы ғана емес,әрбір салада басқалардын қабілеті артық адам өзінен қабілеті төмен адамдарға басшы болады.Осы теория арқылы мемлекет пен оның құрылымдарын басқару туралы ұғым қалыптасты. «Қайырымды қаланың» әрбір мүшесі бір Бақытқа жетуді мақсат тұтуы керек. «Ал қайсыбір қала тұрғындарының іс-әрекеттері Бақытқа жетуге бағытталмаған болса,онда жамандыққа ұшырайды» [5.656]. Әл-Фарабидің еңбектерінде «Мәңгілік Елдің» құрылымы мен халқының рухани болмысы қандай болуы керек деген сұрақтарға жауап беруге болады.

Түріктердің ұғымында «Мәңгілік елді» сақтап қалу,қорғау,халықтың батырлығы мен бірлігі нысанаға алынса, әл-Фарабидің еңбегі оны одан әрі дамыта отырып, мемлекеттің,халықтың,басшының боллмысы кеңінен қарастырылды. Түркі кезеңінде негізі қаланып,әл-Фараби еңбектерінде ғылыми болмысы негіздеген «Мәңгілік Ел» идеясы өзінің мемлекеттік қағидаларын Ж.Баласағұнның «Құтты білік» дастаны негізінде қалыптастырды.Ортағасырлық Қарахан мемлекетінде мемлекеттік Заңның рөлін атқарған бұл еңбекте жерді сыртқы жаудан қорғау,шаруашылықты басқару,мемлекеттің құрылымдарын жетілдіру,мемлекеттің ахуалын жақсарту секілді мәселелер айтылады.Бұл дастандағы басты ұстаным мемлекетте әділдікті сақтайтын,бүкіл халық бағынатын бір Заңнаманың болуы.Белгіленген ережелерге сәйкес мемлекеттің әрбір құрылымы басқарылса ғана ол мемлекет «Мәңгілік Елге» айнала алады деген тұжырым айтылады дастанда.Мемлекетті дұрыс басқару да тікелей Елдің басшысына жүктелетін міндет.Ал халқы түрлі әлеуметтік топтарға бөліне отырып,оған жәрдемдесуге тиісті.Шығарма кейіпкерлердің сұхбаты түрінде жазылған.Басты идеясы 4 кейіпкері арқылы кемел мемлкетке керекті 4 негізді көрсету: Күнтуды-әділдік, Айтолды-дәулет, Өгдүрміш-ақыл парасат, Одғұрмыш-қарапайымдылық.Осы төрт жиындық бейне өзара сқхбаты арқылы мемлекетке керекті сипаттарды көрсетіп береді.Баласағұн мемлекеттің құрылымы туралы сипаттағанда мемелкеттің мықты болуы үшін адамдардың тобын: ел қорғаушылар,елшілер,білімді адамдарды дұрыс іріктей білу керек деп есептейді [2,221]. Бұдан қорғаушы,шаруалар мен егіншілер,басқа да әлеуметтік топтар Әділ заңның айналасына топталуы керек.Әділ Заңның өзі халықтың жағдайын жақсарта алатын дұрыс Заңнама болуы тиіс. Сонда ғана мемлекеттік еңсесі биік,шаңырағы берік болады.

Халық пен басшының берік қарым-қатынасы,Әділетті заңға бағынған,бір мақсатқа бой түзеген мемлекетке айналу бағыты әлі күнге дейін маңыздылығын жойған емес.Ғалым еңбегінде мемлекет басшысынан бастап,қарайпайым шаруаға дейін болмыс пен бітім,міндеті мен құқықтары туралы толық сипаттаған.Баласағұнның да ұстанған бағыты ел мен жердің ,жұрттың сапалы өмір сүруіне көмектесу,бірлесіп даму,әділетті қоғам құру. «Құтты білікте» әлеуметтік мәселелер де кеңінен талқыланған.Басыт идея-әлсіздерге көмектесу,халықтың жағдайын көтеру.Әлсіз топқа ортаңғы топтың,орташа топқа жоғары топтың жәрдемі арқылы бүкіл халық бір-біріне көмектесіп,дамыған мемлекетті құру.Оның негізі шығармада сөз болатын 4 негіз.Сол негіздердің байланысын сақтай отырып, әділ заңмен өмір сүру ата-бабаларымыздың «Мәңгілік Ел» туралы ережесі болатын. «Мәңгілік елдің» мақсаты «Құтты білікте» былай көрінеді:

Мәңгілік бек болам десең тегінде,

Заңды құр да зұлымды босат еліңде.

Бүгін,Елік,басшысысың халқыңның,

Сақтап елді,парасатпен салтын құр.

«Құтты білік» дастаны Атамекенді мекендеген алып мемлекеттердің бірі-Қарахан мемлекетінің Ата Заң ретінде қолданылып,үлкен саяси-әлеуметтік негізге айналды.Ол бүгінде Тәуелсіздікке қол жеткізіп,кемелденген мемлекетке айналу жолында келе жатқан еліміздің басты ұстанымы,Елбасының ұстанған бағыты. Өйткені «Мәңгілік Ел» идея кеше ғана пайда болған немесе ойдан құрастырылған идея емес,ғасырлар бойы ата-бабаларымыздың қалыптасқан,тарихпен сыналған дүниетанымының көрінісі.

Бұл тұжырымдамалардың әрқайсысында Ұлы Даланың мәңгілік тәуелсіз мұрагерлері болу деген алып идея жатыр. Дәл осы идеяны Елбасымыз болашаққа бағдар етіп ала отырып, оны «Мәңгілік Ел» деген ұғымға сыйдырды.

«Мәңгілік Ел» идеясының үш негізі идеяны қалыптастырып, оның тарихи маңызын ашып берді. Қазақстанның да ары қарай жүретін бағыты осы идеяның негізінде болуы тиіс, себебі бұл ата-бабалардың қаны мен жанын сіңірген «ұлттық идея»

 Тарихи бастауын тереңнен алған “ Мәңгілік Ел” ұлттық идеясы түркілердің Ұлы дәуірінен бастап Қазақ хандығы қалыптасқан аралықта үлкен жолды жүріп өтті.Осы жолда халқымыздың ұлттық құндылықтары мен рухани болмысы қалыптастырып,тәуілсіздік пен бейбіт өмірге қол жеткізуге деген ұлы мұраты халықты бір тудың астына біріктірді. ХV ғасырда Керей мен Жәнібек айналасына топтасып, «егеменді ел боламыз» деп тәуекелге бел буып, Қозыбасы жеріне шаңырақ тіктірген де «Мәңгілік Ел» болу идеясы еді.

Бұл туралы қазақ әдебиеттінің көрнекті өкілі Бейсембай Кенжебаев тарихи очеркінде: «Абылайға дейін болсын, Абылайдың тұсында болсын қазақ халқының арман еткені: 1) өз алдына ерікті ел болып, өзін өзі меңгеру, 2) ата қонысына жайғасып, бейбіт еңбек етіп, шаруашылық шалқыту, 3) бір ауызды, ынтымақты болып, отанын, елдігін қорғау»— деген пікір білдірген болатын.Қазақ хандығы өмір сүрген XV-XVІІІ ғасырлар аралығы тарихта Хандық дәуір деген атпен қалды.Осы кезеңде ата-бабаларымен Ұлы тарихи оқиғаларды бастан кешірді,ел мен жер үшін жан салмай соғысып,Қазақ хандығын «мәңгілікке» аманаттау үшін сын сағатта қайрылмай, ұрпақ үшін ұтымды шешімдер қабылдай білді.Бабаларымыздың ерлік істері мен «Мәңгілік Елге» жету мұраты санаға сіңіріліп,ұлттық тәрбиенің бір бөлігіне айналды.

*Пайдаланылған әдебиеттер тізімі*

1. Назарбаев Н. «Қазақстан – 2050» Стратегиясы қалыптасқан мемлекеттің жаңа саяси бағыты // Астана, Ақорда, 2012. – 312 б.

2. Сыздықов С.,Қанаев С., Жеңіс Ж. «Мәңгілік Ел» идеясы: қалыптасуы, үш негізі, тарихи сабақтастық. - Астана Foliant. -2013. -114б.

 3. Сартқожа Қ. «Орхон мұралары» Бірінші кітап. Астана: Күлтегін, 2003. -392б.

 4. Жұртпай Т. Өлімші халықты тірілткен … Мәңгілік Ел нысанасы// Байырғы түркі өркениеттері: жазба ескерткіштер -Алматы:Ғылым. -2001. -381б.

5.Әбу Насыр әл-Фарабидің « Таңдамалы трактаттары». —Алматы:Арыс, 2009 -656б.